钦定古今图书集成/明伦汇编/官常典/第292卷 > 赵叔近
## 钦定古今图书集成/明伦汇编/官常典/第292卷 > 赵叔近

按《宋史》本传：叔近，悼王元孙，荣良公克类之子也。建
炎元年，为秀州守。杭卒陈通反，诏辛道宗将西兵讨
之。兵溃为乱，抵秀州城下，叔近乘城谕以祸福，乱兵
乃去。未几，差权两浙提刑，叔近招通，通听命。叔近以
素队数十人入贼城，众犹不解甲，叔近置酒，推诚待
之，遂皆感服，城中稍定。叔近奏：“通初无叛心，止缘叶
梦得赏不时给，遂至纷争，今已就招，请赦其徒二百
馀人。”帝许之。台谏皆言不可，遂寝。叔近还秀州。已而
王渊兵至杭，诈传呼云赵秀州来通郊迎渊，遂诛之。
初，渊在汴京，狎娼周氏，周氏后归叔近，渊御之，乃诬
叔近通贼，夺职，拘于州，以朱芾代之。芾肆残虐，军民
怨愤，小卒徐明率众囚芾，迎叔近领郡事。叔近不得
辞，因抚定之，请择守于朝。奏未达，朝廷命张俊致讨。
俊，渊部曲也，辞行，渊谓之曰：“叔近在彼。”俊谕意，领兵
至郡，叔近出迎，俊叱令置对。方操笔，群刀遽前断其
右臂，叔近呼曰：“我宗室也。”俊曰：“汝既从贼，何云宗室？”
语未竟，已折首于地。徐明等见叔近死，遂反戈婴城，
纵火驱掠。翌日，俊斩关入，捕明等诛之，取周氏归于
渊。绍兴九年，御史言叔近之冤，赠集英殿修撰。